《水龙吟·题荻秋访旧图，荻秋为明高攀龙读书故址》
清代·陈家庆

望中烟水萧萧，画图写出苍茫意。荒墩断岸，孤天云树，风前掩曳。

荻渚洲横，蟹村屋小，高人曾寄。叹西风故国，殷勤洄溯，扁舟去，何人会。

莫问泬寥秋气。想东林、昔贤胜地。名流三五，缥湘满架，兰襟清泚。

鸥鹭盟心，烟波息影，古怀同契。羡剡溪逸兴，飘然来去，话沧浪味。